LPN เด้ง 2% สวนตลาดฯ รับแผนซื้อหุ้นคืน-ครม.ไฟเขียวโครงการ “บ้านล้านหลัง”
LPN เด้ง 2% สวนตลาดฯ รับแผนซื้อหุ้นคืน-ครม.ไฟเขียวโครงการ "บ้านล้านหลัง" โบรกฯ แนะถือเป้า 9.80 บ. ล่าสุด ณ เวลา 10.06 น. อยู่ที่ 8.05 บาท บวก 0.20 บาท หรือ 2.55% สูงสุดที่ 8.15 บาท ต่ำสุดที่ 7.90 บาท ด้วยมูลค่าซื้อขาย 21 ล้านบาท
21 พ.ย. 2561

ผู้สื่อข่าวรายงานว่า ราคาหุ้น บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ล่าสุด ณ เวลา 10.06 น. อยู่ที่ 8.05 บาท บวก 0.20 บาท หรือ 2.55% สูงสุดที่ 8.15 บาท ต่ำสุดที่ 7.90 บาท ด้วยมูลค่าซื้อขาย 21 ล้านบาท ขณะที่ดัชนีตลาดหุ้นไทยโดยรวมลบ 0.56%

ทั้งนี้ ราคาหุ้น LPN ปรับตัวขึ้นสวนทางตลาดฯ หลังวานนี้ (20 พ.ย.) ที่ประชุมคณะกรรมการมีมติอนุมัติซื้อหุ้นคืน 42 ล้านหุ้น ในวงเงิน 400 ล้านบาท เริ่ม 4 ธ.ค.2561 ถึง 3 มิ.ย.2561 และรับข่าวดี ครม.ได้อนุมัติให้ธอส.จะมีวงเงิน 5 หมื่นล้านบาทให้กู้วงเงินละไม่เกิน 1 ล้านบาทระยะเวลาสูงสุด 40 ปี บนอัตราดอกเบี้ยคงที่ 3% ใน 3-5 ปีแรกโดยโฟกัสไปที่ผู้มีรายได้น้อย
ด้าน บล.กสิกรไทย ระบุในบทวิเคราะห์ แนะนำ “ถือ” หุ้น LPN ให้ราคาเป้าหมาย 9.80 บาท/หุ้น หลังที่ประชุมคณะกรรมการบริษัทเมื่อวานนี้มีมติโครงการซื้อหุ้นคืนเพื่อบริหารทางการเงิน จำนวน 42 ล้านหุ้น (2.85% ของหุ้นที่จำหน่ายได้แล้วทั้งหมด) ในวงเงินสูงสุดที่ใช้ไม่เกิน 400 ล้านบาท
โดยจะเป็นการซื้อในตลาดหลักทรัพย์แห่งประเทศไทย ตั้งแต่วันที่ 4 ธ.ค.2561 ถึง 3 มิ.ย.2561 โดยบริษัทไม่มีปัญหาด้านสภาพคล่องสำหรับการซื้อหุ้นคืนดังกล่าว ทั้งนี้มติดังกล่าวเกิดจากการที่คณะกรรมการบริษัทเห็นว่าราคาตลาดที่เป็นอยู่ต่ำกว่าปัจจัยพื้นฐานมาก และเพื่อสะท้อนถึงสถานะทางการเงินที่มั่นคงของบริษัท
รวมถึงจะสร้างผลตอบแทนต่อส่วนของผู้ถือหุ้นและเพิ่มอัตรากำไรสุทธิต่อหุ้นของบริษัท โดยหุ้นที่ซื้อคืนมาอาจขายคืนในตลาดภายหลัง 6 เดือนนับแต่การซื้อหุ้นคืนเสร็จสิ้น แต่ต้องไม่เกิน 3 ปี โดย บล.กสิกรไทย เห็นปัจจัยดังกล่าวเป็นปัจจัยบวกต่อราคาหุ้นซึ่งสะท้อนปัจจัยลบด้านความไม่แน่นอนของทิศทางผลประกอบการของกลุ่มอสังหาริมทรัพย์โดยรวมไปมากแล้ว โดยราคาหุ้น LPN ปรับลดลงถึง 30% ในช่วง 2 เดือนที่ผ่านมา
นอกจากนี้ยังเห็นว่า LPN จะเป็นผู้ได้ประโยชน์สูงสุดจากโครงการ “บ้านล้านหลัง” ซึ่งครม.ได้อนุมัติไปเมื่อวานี้ซึ่งธอส.จะมีวงเงิน 5 หมื่นล้านบาท ให้กู้วงเงินละไม่เกิน 1 ล้านบาท ระยะเวลาสูงสุด 40 ปี บนอัตราดอกเบี้ยคงที่ 3% ใน 3-5 ปีแรกโดยโฟกัสไปที่ผู้มีรายได้น้อย โดย LPN มีบ้านที่สอดคล้องกับมาตรการดังกล่าวหลายพันล้านบาท